የኢትዮጵያ ምሁራን በአባይ ጉዳይ በግብፃውያን ተበልጠው መቆየታቸው ተጠቆመ
አዲስአበባ:- በአባይ ወንዝና በታላቁ የኢትዮጵያ ህዳሴ ግድብ ዙሪያ ኢትዮጵያውያን ምሁራን በግብፃውያን አቻዎቻቸው ተበልጠው መቆየታቸው ተገለጸ።  በአባይ ወንዝና በታላቁ የህዳሴ ግድብ ላይ የኢትዮጵያውያን ምሁራንን ተሳትፎ በሚመለከት የጋዜጣው ሪፖርት ያነጋገራቸው የወሎ ዩኒቨርሲቲ የህግ መምህርና በአዲስ አበባ ዩኒቨርሲቲ የፒኤች ዲ ተማሪ ደጀን የማነህ እንደገለጹት፣ኢትዮጵያ የአባይ ወንዝን ለዘመናት ባለመጠቀሟ የግብፅ ምሁራን፣መገናኛ ብዙሃንና ዲፕሎማቶቻቸው የአባይ ወንዝ ከግብፅ ወደ ኢትዮጵያ የሚፈስ እስኪመስል ድረስ የተሳሳተ የታሪክ ትርክት ሲያስተጋቡ ሲፅፉና ሲያፅፉ ቆይተዋል።  ኢትዮጵያ አባይን ለመጠቀምና የህዳሴ ግድቡን ለመገንባት ከወሰነችበት ጊዜ አንስቶም ይህ ‹‹ግብፅ የአባይ ስጦታ ናት፣ ማንኛውም አገር ከአባይ ውሃን መጠቀም አይችልም›› የሚለው በሳይንስም ሆነ በታሪክ ሚዛን የተሳሳተና የተገላቢጦሽ የሆነው የታሪክ ትርክት ይበልጥ ቀጣይ እንደሆነ አመልክተዋል።  ኢትዮጵያውያን ምሁራንም ይህን የተዛባ የታሪክ ትርክትና ግትር አቋም በማስለወጥምና የአገራቸውን ብሄራዊ ጥቅም በማስከበር ረገድ በተለያዩ ጊዜያት በየመገናኛ ብዙሃኑ እየቀረቡ ጠንካራ ግብረ መልሶችን ማቅረባቸውን ያወሱት አቶ ደጀን፣ ይሁንና የኢትዮጵያውያን ምሁራኑ ተሳትፎ ከግብፅ አቻዎቻቸው አንፃር ሲቃኝ በሚፈለገውና በሚገባው ልክ አለመሆኑን ጠቁመዋል።  ይባስ ብሎ አንዳንድ ምሁራን በተለያዩ መገናኛ ብዙሃን ቀርበው በሚሰጡት አስተያየት የተዛቡ መረጃዎችን ሲያስተጋቡ ማስተዋላቸውንም ያመላከቱት አቶ ደጀን፣ ለአብነትም ህዳሴ ግድብ ለኃይል ማመንጫ ብቻ እንደሚያገለግል መናገራቸው እጅግ በጣም ስህተት መሆኑን አስገንዝበዋል። ይህን ማድረግም ‹‹ነገ ግብፅ ልትመዘው የምትችለው የመጫወቻ ካርድ ማቀበል ነው›› ብለዋል።  ኢትዮጵያውያን ምሁራን በአባይ ወንዝ ላይ ከኃይል ማመንጨት መለስ ያሉ የልማት ሥራዎችን የማልማት መብት እንዳለንና ይህን መብት መቃወም በየትኛውም የህግ ማእቀፍ ያልተገደበ መሆኑን ድምፃቸውን ከፍ አድርገው ማሰማት እንዳለባቸውም አመልክተዋል።  ኢትዮጵያውያን ምሁራን የአባይ ወንዝና ታላቁ የህዳሴ ግድብ በሚመለከት የሚያስተጋቡት አቋም ብሄራዊ ጥቅምን መሰረት ያደረገ እንደመሆኑ እርስ በእርስ መግባባትና መተጋገዝ እናዳለባቸውም አስገንዝበዋል።  ‹‹የዓባይ ፖለቲካ እና የባዕዳን ተልዕኮ›› መፅሐፍ ፀሐፊና የፋና ብሮድካስቲንግ ኮርፖሬት ጋዜጠኛ ስለአባት ማናዬ፣ በበኩሉ፣ ‹‹የአባይ ወንዝና ታላቁ የህዳሴ ግድብን በሚመለከት ኢትዮጵያውያን ምሁራን ተሳትፎ ከግብፁች እኩል ተጉዟል ብሎ ማሰብ አይቻልም›› ብለዋል።  ግብፅ ውስጥ በርካታ በናይል ጉዳይ ላይ የሚሠሩ መገናኛ ብዙሃን፣ ጋዜጦችና ህትመቶች፣ ሃሳብ አፍላቂዎች፣ የባለሙያዎች መማክርት መኖራቸውን የሚጠቁመው ጋዜጠኛ ስለአባት፣ በኢትዮጵያ የእነዚህ አካላት ጥምረትም ሆነ ብዛት አለ ከሚባል የለም ለመባል የሚፈጥን መሆኑንም ተናግሯል።  ከአባይ ባሻገር ኢትዮጵያ የአፍሪካ የውሃ ማማ ስለመሆኗ ስንቶች በአግባቡ ያውቁታል የሚለው በራሱ አጠያያቂ መሆኑን የሚያስረዱት ደራሲው፣ ግብፆቹ በአንፃሩ የተሳሳተ ትርክት ፈጥረው ሳይቀር ስለ አባይ ውሃ ትሩፋትና ተጠቃሚነታቸው በርካታ ሥራዎችን መሥራታቸውን አብራርተዋል።  የውጭ ጉዳይ ሚኒስቴርን ጨምሮ የሚመለከታቸው አካላት ጀምረውት የነበረውን የምሁራን መማክርት የማቋቋም ሥራ ተጠናክሮ መቀጠል እንዳለበት አመልክተው፣ በግለሰቦች ደረጃም የተለያዩ የምርምር ሥራዎች በስፋት መሠራት እንዳለባቸው ጠቁመዋል። ጠቃሚ ሆኖ እስከተገኘም መንግሥትም ለእነዚህ አካላት ተገቢው ድጋፍ ማድረግ እንዳለበትም አስታውቀዋል።  አዲስ ዘመን ሰኔ 1/2012 ታምራት ተስፋዬ